Stormers teen Cheetahs: Generaal Pienaar trek die toutjies | Maroela Media
Ruan Pienaar voor sy besering. Foto: Twitter.
Pienaar was Saterdag in die Kaapstad-stadion die generaal wat die Stormers se ondergang in die Voorbereidingsreeks tot uitvoering gebring het toe hy in die tweede helfte opgestuur is.
Sy taktiese skopwerk, vermoë om die spel op te som, die jonger spelers om hom kalm te hou en die regte besluite te neem, was goud werd… wat sonder hom in die Curriebekerreeks ontbreek het.
Die Cheetahs het uiteindelik met 34-33 gewen nadat Frans Steyn die wenstrafdoel oorgeklits het.
Dit was terugbetaaldag, want in die Curriebekerreeks het Tim Swiel die Westelike Provinsie met 'n strafdoel laat wen.
Dit was die Stormers se eerste wedstryd in die "nuwe" stadion nadat die unie amptelik van Nuweland af oorgeskuif het.
Maar dit was op die ou einde maar 'n goor partytjie net soos die afsluiting 'n paar weke gelede op Nuweland toe die Westelike Provinsie ook sy laaste wedstryd daar verloor het.
Maar tog was daar heelwat meer opwinding en het die Stormers nie net staatgemaak om hul teenstanders in die skrums af te knou nie.
Die Cheetahs het Saterdag uiteindelik met 34-33 teen die Stormers gewen. (Foto: Cheetahs Rugby)
Die Stormers het weer in die skrums oorheers en as Steven Kitshoff, Bongi Mbonambi en Frans Malherbe ook nog terugkeer, kan die teenstanders hulle maar vetsmeer vir nog skrumlesse.
Dan het die 20-jarige Kade Wolhuter getoon dat hy met die regte leiding die Stormers se losskakelprobleme kan oplos. Vergeet daarvan om oorsee vir 'n kandidaat te gaan soek. Hy loop op jul eie voorstoep rond.
Vir die Cheetahs was Rosco Specman kookwater en was sy drie drieë pure plesier, so reg uit die Blitsbokke se sewesdagboek.
Frans Steyn se skopwerk pale toe en sy lang kantlynskoppe het die Stormers se moed ook in hul skoene laat sak.
Maar voorlangs was daar 'n paar krake wat vinnig toegesmeer sal moet word, met of sonder generaal Pienaar.
* Punte: Stormers 33 (26): Drieë: Tristan Leyds, strafdrie (7 punte), Leolin Zas. Doelskoppe: Kade Wolhuter (2). Strafdoele. Wolhuter (4).
Cheetahs 34 (21): Drieë: Wilmar Arnoldi, Rosco Specman (3). Doelskoppe: Frans Steyn (4). Strafdoele: Steyn (2).
Behalwe vir Specman, Pienaar en Steyn was die Cheetahs maar gemiddeld. Wys eintlik hoe vrot was die province. Te veel foute en swak hantering, daar is voorrye wat vinniger as nel is op senter, en die algemene futloosheid wat deur die spannetjie waai. Nuwe stadion blues en bestuursprobleme gaan nog lank karring.
,n Mens kan nie veel uit die wedstryde wys word nie want dit lyk of die WP en die Leeus die wedstryde
gebruik om hul reserwekrag te toets en nuwe spelers aan senior rugby bloot te stel.
Pienaar is in Oktober al deur die rugbyboef Marco van Staden beseer met totaal onnodige robuuste en onwettige spel. Feite!